Flisa-drapet: Siktet kvinne løslates fra varetekt 
Politiet mener å ha kontroll på drapsvåpenet.  – Hun løslates da bevisforspillelsesfaren er redusert. Politiet mener å ha kontroll på våpenet som er benyttet, sier politiinspektør Henning Klauseie i en pressemelding onsdag. Klauseie presiserer til VG at mistanken mot den drapssiktede kvinnen i 70-årene ikke er svekket.  Det var lørdag morgen 30. desember i fjor at mannen i 70-årene ble funnet død i en fritidsbolig på Flisa i Åsnes i Solør. Samboeren i 70-årene ble senere siktet for drap.  Våpenet, et håndvåpen av kaliber 22, ble funnet i fritidsboligen til samboerparet under åstedsundersøkelser gjort 11. og 12. januar. Politiet gjorde da beslag av en rekke våpen eid av både kvinnen og den avdøde mannen.  Det er derimot først nå at de har mottatt analyser fra Kripos som konkluderer med at det er det aktuelle drapsvåpenet.  – Kripos har foretatt undersøkelser av alle våpnene, og blant annet gjort undersøkelser opp mot prosjektilet som ble funnet i hodet til avdøde, sier Klauseie til VG.  Fant kule i hodet  Politiet har tidligere uttalt at det på tidspunktet da mannen ble funnet død, ikke var mistanke om at noe straffbart hadde skjedd.  Mannens samboer i 70-årene ble avhørt som vitne i saken. Men fordi dødsfallet var uventet, ble mannen obdusert.  Det var først da politiet fikk den foreløpige obduksjonsrapporten at det ble slått drapsalarm. Der kom det frem at det var funnet en kule av kaliber .22 i hodet på mannen, ifølge VGs opplysninger.  Hans samboer ble da pågrepet og siktet for drap. Hun har siden da vært varetektsfengslet, men har hele tiden nektet straffskyld. Onsdag blir hun løslatt, fordi politiet mener det ikke lenger foreligger fare for at hun skal forspille bevis.  – Faren for bevisforspillelse er borte, og vi antar at det heller ikke er noen fare for gjentagelse eller at hun skal unndra seg straff, sier Klauseie. – At en drapssiktet blir løslatt, kan støte den allmenne rettsfølelsen. Hvordan har dere vurdert dette?  – Det har vært et tema, men etter en samlet vurdering mener vi at vi ikke har grunnlag for fengsling begrunnet i dette. Man skal ikke bruke tvangsmidler utover det som er nødvendig, sier Klauseie.  Mener åstedet indikerer drap Politiet har gjort funn av tennsatspartikler på hendene til den avdøde mannen. Kvinnens forsvarer, Helge Hartz, har tidligere uttalt til TV2 at de mener at dette funnet kan tale for at mannen tok sitt eget liv.  Det er Klauseie uenig i.  – Når man avfyrer et våpen, slynges det ut kruttpartikler som kan sette seg på klær og kropp. Det vi kan trekke ut fra det funnet, er at mannen har vært i nærheten av et våpen som har blitt avfyrt, sier han.  Han mener at det er forhold på åstedet som tilsier at mannen ikke selv kan ha utført skuddet.  – Vi mener rett og slett at åstedet hadde sett annerledes ut om dette hadde vært et selvdrap, sier han. Politiinspektøren opplyser at kvinnen ikke har ønsket å stille til nye avhør i saken.  – Vi har foreløpig ikke noe motiv i saken, hun har ikke forklart seg om noe som skal tilsi at det var noe dem imellom som skulle utgjøre et motiv.  VG har foreløpig ikke fått kontakt med kvinnens forsvarer, Helge Hartz. 
En mann i 70-årene ble funnet død i en fritidsbolig på Flisa i desember. Politiet anså det ikke som mistenkelig, men obduksjon viste at mannen hadde en kule i hodet, får VG opplyst. Samboer i 70-årene ble deretter siktet for drap og varetektsfengslet. Hun nekter straffskyld. Åstedet ble ikke sikret før politiet mottok obduksjonsrapport, elleve dager etter at mannen ble funnet død.